AP ยอดขาย Q1 โตเกิน 60% กางแผน Q2 เปิด 11 โครงการใหม่ 1.62 หมื่นลบ.
AP เผยไตรมาส 1/65 กวาดยอดขาย 1.29 หมื่นลบ. โต 63% ตุน Backlog แตะ 4.17 หมื่นลบ. ทยอยรับรู้รายได้ต่อเนื่อง พร้อมกางแผนไตรมาส 2/65 จ่อเปิด 11 โครงการใหม่ มูลค่ารวม 1.62 หมื่นลบ. คาดหนุนทั้งปียอดขาย 4.7 หมื่นลบ.
AP เผยไตรมาส 1/65 กวาดยอดขาย 1.29 หมื่นลบ. โต 63% พร้อมกางแผนไตรมาส 2/65 จ่อเปิด 11 โครงการใหม่ มูลค่า 1.62 หมื่นลบ.
25 เม.ย. 2565

นายสรรพสิทธิ์ ฟุ้งเฟื่องแชวง ผู้อำนวยการอาวุโส ฝ่ายงานกลยุทธ์แบรนด์องค์กร บริษัท เอพี (ไทยแลนด์) จำกัด (มหาชน) หรือ AP เปิดเผยว่า การเดินหน้าตามวิสัยทัศน์ EMPOWER LIVING ได้เริ่มเห็นผลที่ชัดเจนมากขึ้น จากการที่บริษัทได้ประสบความสำเร็จทางด้านยอดขายในไตรมาส 1/2565 ที่ผ่านมา สามาถทำได้ 1.29 หมื่นล้านบาท โตขึ้น 63% เมื่อเทียบกับช่วงเดียวกันของปีก่อน โดยที่มาจากยอดขายโครงการแนวราบ 1.07 หมื่นล้านบาท และยอดขายคอนโดมิเนียม 2.16 พันล้านบาท
ทั้งนี้ บริษัทได้เปิดโครงการใหม่ในไตรมาส 1/2565 ไปแล้ว 10 โครงการ มูลค่ารวม 9.24 พันล้านบาท แบ่งเป็นบ้านเดี่ยวแบรนด์ CENTRO 4 โครงการ มูลค่า 5.12 พันล้านบาท ทาวน์โฮม 5 โครงการ มูลค่า 2.92 พันล้านบาท และคอนโดมิเนียม 1 โครงการ มูลค่า 1.2 พันล้านบาท
ขณะที่ในช่วงไตรมาส 2/2565 บริษัทวางแผนเปิดโครงการใหม่อีก 11 โครงการ มูลค่ารวม 1.62 หมื่นล้านบาท แบ่งเป็น บ้านเดี่ยว 1 โครงการ มูลค่า 3.4 พันล้านบาท ทาวน์โฮม 8 โครงการ มูลค่า 7.27 พันล้านบาท และคอนโดมิเนียม 2 โครงการ มูลค่า 5.6 พันล้านบาท
ด้านมูลค่ายอดขายรอโอน (Backlog) ของบริษัทในช่วงไตรมาส 1/2565 อยู่ที่ 4.17 หมื่นล้านบาท แบ่งเป็น Backlog โครงการแนวราบ 2.23 หมื่นล้านบาท และคอนโดมิเนียม 1.93 หมื่นล้านบาท ซึ่งจะมีการทยอยรับรู้รายได้เข้ามาอย่างเนื่อง และเป็นปัจจัยที่ผลักดันให้รายได้ของบริษัทในปี 2565 เป็นไปตามเป้าหมายที่ 4.7 หมื่นล้านบาท
ทั้นี้ AP ก้าวสู่ปีที่ 31 โดยมี EMPOWER LIVING เป็นวิสัยทัศน์สำคัญในการดำเนินธุรกิจในระยะยาวที่มุ่งมั่นสู่การเป็นผู้สร้างและจัดหาสินค้าหรือบริการที่เกื้อหนุนให้ลูกค้า และผู้ที่เกี่ยวข้องกับ AP ให้เลือกใช้ชีวิตที่ดีตามที่ต้องการด้วยตนเอง โดยล่าสุดบริษัทได้ร่วมมือกับ GDH ซึ่งนับเป็นปรากฏการณ์สำคัญของวงการอุตสาหกรรมอสังหาริมทรัพย์ กับการร่วมสนับสนุนภาพยนตร์ไทยคุณภาพ เรื่อง FAST &amp; FEEL LOVE บอกเล่าเรื่องราว ผ่านการดำเนินชีวิตของ 2 นักแสดงนำ คือ นัท-ณัฏฐ์ กิจจริต และญาญ่า- อุรัสยา ที่ได้นำเสนอพื้นที่ชีวิตในบ้านออกมาไว้ได้อย่างลงตัว และมีเสน่ห์ในทุกอารมณ์
“ผมคิดว่าความสุขในแบบที่สังคมเลือกมาให้ ต่อให้สมบูรณ์แค่ไหน อาจจะไม่เต็มเปี่ยม เท่ากับความสุขที่คนเราเลือกเอง ที่เป็นความสุขที่สมบูรณ์แบบที่สุด ที่ทาง AP ให้ความสำคัญ” นายสรรพสิทธิ์ กล่าว